text: "Menneskelig aktivitet" bag brand i boligblok
  19 oktober 2012 kl. 08.29
  Branden i en boligblok i Kolding skyldes ´menneskelig aktivitet´. Politiet har udelukket fejl i tekniske installationer eller legetøj som brandårsag.
  - Branden er en følge af menneskelig aktivitet, siger vicepolitiinspektør Verner Pedersen fra lokalpolitiet i Kolding om branden på A. D. Burcharths Vej.
  Hvad "menneskelig aktivitet" nærmere dækker over, ønsker han fredag ikke over at uddybe overfor TV SYD. Selv om han betragter sagen som opklaret, vil han først angive brandårsagen, når de tekniske undersøgelser er færdige sidst på måneden. 
  TV SYD har været i forbindelse med beboeren i den lejlighed, hvor branden brød ud. Han ønsker heller ikke at kommentere politiets nye udmelding.
  
  Ingen forbrydelse
  Umiddelbart mener politiet dog ikke, at der er tale om en påsat brand, altså en forbrydelse.
  - Vi har ikke fundet fejl i de tekniske installationer, og årsagen er heller ikke noget legetøj, siger Verner Pedersen.
  Tidligere har der i offentligheden været rygter om, at ilden kunne være opstået netop i nogle børns legetøj.
  
  Har fundet arnested
  - Vi tror, vi ved, hvad årsagen er, men det vil vi først sige, når vores undersøgelser er helt færdige, siger vicepolitiinspektøren.
  Han forventer, at det vil ske inden månedens udgang.
  Politiet mener at have fundet det præcise arnested og endvidere at have kortlagt brandens udvikling.
  Ilden begyndte i en lejlighed på 3. sal i boligblokken 2. september og bredte sig til nabolejligheder og op i tagkonstruktionen.
  123 mennesker fra 93 lejligheder blev evakueret, og en stor del af dem måtte genhuses.
  Tidligere har det været fremme, at der kan være sket skader for op 
  mod 50 millioner kroner.
  